***2018. szeptemberi hírek***

* A kormány döntése értelmében **a jelenleg még futó és 2027-ben lejáró koncessziókon túl  Új-Zéland a jövőben nem fog új koncessziókat kiadni tengeri kőolaj és földgáz lelőhelyek feltárására és kiaknázására**. A lépés hátterében több tényező is áll, úgy mint az ország széndioxid-kibocsájtásának csökkentése, a megújuló erőforrások részarányának növelése, valamint gazdasági struktúraváltás előmozdítása elsősorban a Taranaki régióban, amely az ország kőolaj és földgáz iparának központja, és ezáltal jelentős mértékben függ az abból származó bevételektől.  Becslések szerint ez a 2027 és 2050 közötti időszakban akár 8 milliárd dollárnyi adóbevétel kiesést is jelenthet a wellingtoni kormány számára. **Jelenleg 100 ezer km2 területen 31 hazai és külföldi vállalat rendelkezik szénhidrogén-kutatásra és kiaknázásra jogosító engedéllyel.**
* **Átlépte a tízezret az Új-Zélandon regisztrált elektromos járművek száma** – jelentették be szeptember 24-én a közlekedési tárca vezetői. Egyelőre a kb. négymilliós járműállománynak ez csak 0,25%-a, de a növekedés üteme meglehetősen gyors: **2014 eleje óta**, amikor e járművek igazán elkezdtek tért hódítani az országban, **nagyjából évente megduplázódott a számuk**. (Az elektromos jármű kategóriába csak a külső hálózatról tölthető, ún. plug-in járművek tartoznak bele, a hálózatról nem tölthető hibridek nem.) Új-Zéland egyébként azon kevés fejlett országok egyike, ahol a személy- és teherautók útadó alóli mentessége az egyetlen érdemi anyagi ösztönzés az elektromos járművekre történő áttérés érdekében, noha **a kormány célja 64 ezer elektromos jármű 2021 végéig**. Ezzel a kedvezménnyel egy kisebb méretű dízelhez képest 10 ezer km futásteljesítmény mellett nagyjából 113 ezer Ft-nak megfelelő összeget takarít­hatnak meg az elektromos személyautók tulajdonosai; teherautóknál a megtakarítás sokkal jelentősebb. A közekedési tárca vizsgálja a fokozottabb állami ösztönzés lehetőségeit, de egyelőre nagy horderejű programok nem indultak.
* A 0,8%-os várakozásokat meghaladó mértékben, **1,0%-kal növekedett 2018 II. negyedévében Új-Zéland gazdasága az előző három hónaphoz viszonyítva**. Ez jelentős ugrás az 1. negyedév 0,5%-os növekedése után, és a legjobb negyedéves adat az elmúlt két évben. A bányászat kivételével minden gazdasági ágazat növekedést produkált a 2. negyedévben, kiugró mértékben a mezőgazdaság és erdészet (4,1%), de jól teljesítettek a szolgáltatások és a feldolgozóipar is. Éves szinten a 2017. július és 2018. június közötti 12 hónapban 2,7% a GDP növekedése, ami egyértelmű lassulás ugyan a korábbi évekhez képest, de nem olyan mértékű esés, mint amivel egyes politikusok és elemzők ijesztgettek néhány hónappal ezelőtt. **Folyó áron az éves GDP nagysága 289 Mrd NZD (207 milliárd USD) volt.**
* Szeptember 14-22. között **Kínába és Japánba látogatott** az ágazatot képviselő üzletemberek kíséretében **az erdészetért felelős miniszter, Shane Jones**. A delegáció részt vett a Csunkingban sorra kerülő 8. Globális Erdészeti Kereskedelmi Konferencián (Global Wood Trade Conference). A tejtermékek, marha- és birkahús után az erdészeti termékek adják Új-Zéland 3. legfontosabb kiviteli termékét, 2017-ben a 4,65 Mrd NZD értékű export 13%-os növekedést jelentett, és az idei évben tovább emelkedett a kivitel, elsősorban a kínai vevőknek köszönhetően. 2017-ben a teljes faipari export 53%-a irányult Kínába, további jelentős piac Dél-Korea és Japán. Utóbbi ráadásul fontos befektető az új-zélandi fafeldolgozásban.
* A világ egyik legnagyobb tejipari cége, az új-zélandi tulajdonú **Fonterra Co-operative Group 196 millió NZD nagyságú veszteségről számolt be** a július végéig tartó 12 hónapos időszakban. Ez az első veszteséges év a két nagy elődvállalat összeolvadásából létrejött cég 17 éves történetében. A hír nem okozott meglepetést, bár a veszteség összege valamivel meghaladta a várakozásokat. A közvetlen okok között két jelentős egyszeri tétel is szerepel, egy 232 millió NZD-s kártérítés a Danone-nak (2013-ban botulizmust okozó baktérium-szennyezés miatt kellett visszahívni a Fonterra alapanyagából készült termékeket), illetve 439 millió NZD leírás a kínai Beingmate cégben való befektetésből adódóan. Emellett a Fonterra piaci előjelzései is túl optimistának bizonyultak, a felvásárlási és értékesítési árak terén számos tényező kedvezőt­lenebbül alakult az év során. Egyébként a cég 20,4 Mrd NZD éves forgalom mellett 902 millió NZD adózás előtti eredményt könyvelhetett el, ami már második éve romló tendenciát mutat. A 8 millió NZD (kb. 1,5 Mrd HUF) éves jövedelmet hozó állásából nemrég távozott vezér­igazgató ideiglenes utódja és az igazgatóság elnöke szerint is változtatni kell az óriáscég működésén.
* Elfogadta a kormány azt a javaslatot, hogy **az országba belépő külföldi turistáktól 35 NZD környezetvédelmi és turisztikai adót szedjenek be**. A döntést széleskörű társadalmi és szakmai egyeztetés előzte meg, amelyben – nem meglepő módon – a turisztikai szakma jobbára a bevezetés ellen, a helyi önkormányzatok és környezetvédő csoportok pedig mellette foglaltak állást. Mentesülnek az adó megfizetése alól Ausztrália és számos csendes-óceáni szigetország állampolgárai, valamint a nem turisztikai célú utazók (pl. üzleti vízummal belépők, repülők és hajók személyzete). Az adót a vízumköteles országok utazóitól a vízumdíjjal együtt, más utazóktól pedig a szintén bevezetés előtt álló ún. „elektronikus utazási hatóságon” (Electronic Travel Authority) keresztül fogják beszedni. A kormány az adótól várt – egyébként nem túl jelentős, kezdetben évi 80 millió NZD (mai árfolyamon kb. 14,64 Mrd HUF) – bevételt fele-fele arányban tervezi a turisztikai infrastruktúrára és környezetvédelmi intézkedésekre fordítani. A bevezetéshez **törvényt kell alkotni**, így az adó tényleges alkalmazására a kormány legkorábban 2019 második felétől számít.
* A hatalmas igényre válaszul **drasztikusan megemelte az új-zélandi kormány az októbertől áprilisig tartó főszezonban a többnapos gyalogtúra-útvonalak (Great Walks) legnépszerűbbjeinek szállásdíjait a külföldi látogatók számára**. A déli sziget négy túraútvonalán a most induló szezonban a külföldi turisták az új-zélandi rezidensekhez képest dupla árat fizetnek a szállásért, ráadásul a gyerekekre sincs kedvezmény. Pl. a Fiordland National Parkban főszezonban sátorral 30-40 NZD/fő/éj, turistaházban pedig 130-140 NZD/fő/éj a díj a külföldi turistáknak. (Részletek: <https://www.doc.govt.nz/news/issues/great-walks-differential-pricing-trial-201819/pricing/>.)
* Az új-zélandi statisztikai hivatal legfrissebb adatai szerint **az ország lakossága június 30-án 4,89 millió fő volt**. Ez 1,9%-os (95000 fős) növekedést jelent az egy évvel korábbi adathoz képest. A természetes népszaporulat azonban csak 26500 fő volt, miközben **a nettó bevándorlás 65000 fővel növelte a lakosságot**.
* A következő **három évre szóló 16,9 Mrd NZD nagyságú közlekedésfejlesztési** csomag részleteit jelentette be Phil Twyford közlekedési miniszter. A finanszírozás része a költségvetési tervben szereplő allokációnak, tehát nem új forrásról van szó. A programban kiemelt tétel az aucklandi **tömegközlekedés** fejlesztése (5,7 Mrd NZD), emellett az ország többi részén további 4,0 Mrd NZD-t szánnak szintén a tömegközlekedés javítására, az **országúthálózat** fejlesztésére pedig 5,7 Mrd-ot, amelynek fő tétele a legveszélyesebb útszakaszok korszerűsítése a súlyos balesetek számának csökkentése érdekében. (2017-ben 378 halálos áldozata volt a közúti baleseteknek, ami a lakosságszámra vetítve rosszabb a vonatkozó magyar adatnál.)